Borgmesterens tale til markering af 100-året for genforeningen den 23. august 2020
Velkommen til denne fejring af 100-året for genforeningen både til jer, der er mødt op og til jer, der ser med hjemmefra! Jeg er glad for at så mange viser interesse for vores historie og vores fælles rødder!
Da vi planlagde denne fejring, søgte vi inspiration i programmet for markeringen af genforeningsstenen i Farum for 100 år siden. Således vil dagen starte med ”Der er et yndigt land” og slutte med kaffe og kage, som dengang. 
To af de faner, der var med for 100 år siden, er også med i dag – nemlig den socialdemokratiske fane og den konservative fane. De har begge mere end 100 år på bagen.
Efter min indledning vil viceborgmester Lars Carstensen holde en tale, bl.a. om hans familiemæssige relationer til mindestenen og stedet her. 
Efter Lars, vil Ketty Træholt fra Lokalhistorisk Forening fortælle om tiden dengang – som den så ud her på egnen.
Så vil Maj Steenslev fra Furesø Fælleselevråd fortælle, hvad genforeningen mon kan sige den generation, der vokser op nu. Maj og Ketty holdt rigtig gode taler til vores markering af befrielsen den 5. maj i år, så der er noget at glæde sig til.
Efter talerne vil musikskolen spille for os igen. Vi  vil nedlægge en krans – og så er der kaffe og kage fra Frk. Fryd – ligesom for 100 år siden!
Genforening er et dejligt varmt ord. Det er godt at blive forenet, men at blive genforenet med noget vi har mistet – det er noget helt særligt. Vi kender det fra os selv – når vi bliver genforenet med en ring, vi har tabt, en ven vi havde mistet eller et familiemedlem vi ikke har set i årevis – ja så banker hjertet og glæden tager bolig i os.
Sønderjylland blev tabt i 1864. Det var ikke bare familier i Sønderjylland, der blev splittet og oplevede et tab. Det var hele landet, der havde mistet noget af sig selv. Derfor var glæden over genforeningen med Sønderjylland også en glæde, som alle dele af landet tog del i, da den omsider blev en realitet i 1920.
Den 9. juli 1920 stadfæstede Christian X den såkaldte Indlemmelseslov af Sønderjylland, og samme dag sejlede kongen med hjuldamperen Dannebrog fra København til Kolding for i de kommende dage at markere begivenheden i det sønderjyske.
Det mest ikoniske øjeblik var, da Christian X den 10. juli red over den gamle Kongeå-grænse ved Frederikshøj. Grænseovergangen var markeret med en æresport. og Christian X noterede efterfølgende i sin dagbog:     
”I det Øjeblik, jeg var kommet igennem æresporten, fik Jublen en ganske ny Klang, saa jeg ikke var i tvivl om, at nu havde jeg passeret Grænsen. Straalende Ansigter med taarefyldte Øjne rettedes imod mig, mens Raabet „vor Kung" lød uafbrudt. Da en lille Pige senere raktes op imod mig med en Buket Blomster, saa lagde jeg i det Kys, jeg trykkede paa hendes Pande, al den Glæde og Taknemmelighed, jeg selv følte, og da det lille Væsen lagde sine Arme om min Hals, havde jeg Følelsen af, at jeg havde taget Sønderjylland i mine Arme – nu, da den lille Pige tillidsfuldt sad foran mig på Hesten.”
Den lille blomsterpige var Johanne Martine Braren, og da kongen tog hende i sine arme var det som om, han virkeliggjorde et billede, som Henrik Pontoppidan et par år tidligere havde beskrevet i digtet Sønderjylland, hvor der står: ”Det lyder som et Eventyr, et Sagn fra gamle Dage; en røvet Datter, dybt begrædt, er kommen frelst tilbage!” 
Dagen efter det berømte grænseridt, kulminerede fejringen af Genforeningen med en stor folkefest på Dybbøl Banke. Den engang så blodige slagmark fra 1864 var nu forvandlet til en festplads, hvor omkring 50.000 gæster deltog. Her fik Christian X blandt andet overrakt et Dannebrog fra 1864, og kongen hilste ligeledes på veteraner fra krigen. 
Genforeningsdagene blev på mange måder et forløsende stykke Danmarkshistorie for hele landet. Den nye grænse var blevet til efter folkeafstemninger, hvor flertallet i de enkelte regioner afgjorde, om regionen skulle være dansk eller tysk. Det betød jo også, at der på begge sider af grænsen var mindretal, der gerne havde set grænsen anerledes. Ud af de cirka 160.000 nye ”sønderjyder”, som Danmark kunne byde velkommen i 1920, var omkring 30.000 af dem tysksindede. 
Tilsvarende var der et dansksindet mindretal, der blev efterladt på den tyske side syd for grænsen. Mindretallene følte sig de første år klemt på begge sider af grænsen, men heldigvis kan vi her 100 år efter genforeningen sige, at tolerancen og rummeligheden sejrede. Det samme gjorde respekten for mindretallet og viljen til samarbejde og fredelig sameksistens. 
Det er måske den vigtigste lære af genforeningen i dag. At vi skal kunne samarbejde på trods af forskelligheder og bygge bro over grænser.    
Lad os råbe et firfoldigt leve for Danmark, for Sønderjylland, for Furesø og for fredelig sameksistens over grænser!

